**ŪKININKŲ ŪKIŲ REGISTRAS**

Žemės ūkio subjektų registrų skyrius, administruodamas Ūkininkų ūkių registrą (toliau – registras), užtikrina jo funkcionavimą, plėtrą ir informacijos pateikimą naudotojams, apibendrina ir analizuoja surinktus registro duomenis.

Registro duomenimis, Lietuvoje 2020 m. sausio 1 d. buvo registruotas 114 181 ūkininkų ūkis (toliau – ūkis), o 2020 m. liepos 1 d. ūkių skaičius sumažėjo iki 85 228. Tokį staigų ūkių skaičiaus sumažėjimą lėmė keli veiksniai. 2017 m. birželio 30 d. papildžius Ūkininko ūkio įstatymą reikalavimu ūkininkams kiekvienais kalendoriniais metais atnaujinti ūkio duomenis registre, o registro tvarkytojams išregistruoti ūkį ūkininkui neatnaujinus ūkio duomenų kartą per kalendorinius metus, atitinkami pakeitimai buvo įtraukti į Lietuvos Respublikos Vyriausybės 2003 m. birželio 25 d. nutarimu Nr. 817 ,,Dėl Ūkininkų ūkių registro nuostatų patvirtinimo“ patvirtintus Ūkininkų ūkių registro nuostatus (toliau – Nuostatai) (Lietuvos Respublikos Vyriausybės 2017 m. lapkričio 29 d. nutarimo Nr. 989 redakcija). Vadovaujantis Nuostatų reikalavimais nuo 2018 m. sausio 1 d. ūkininkai privalėjo kiekvienais kalendoriniais metais atnaujinti ūkio duomenis registre. 2019 m. kovo 31 d. buvo inicijuotas ūkių, kurių duomenys nebuvo atnaujinti per praėjusius kalendorinius metus, išregistravimas. Inicijavus ūkio išregistravimą, ūkininkai buvo informuojami apie numatomą ūkio išregistravimą dėl per kalendorinius metus neatnaujintų duomenų.

Pirmas ūkių išregistravimas, vadovaujantis Nuostatais, įvyko 2020 m. kovo 31 d. 2020 m. liepos 1 d. duomenimis, palyginti su 2020 m. sausio 1 d., Lietuvoje ūkių skaičius sumažėjo 28 953 ūkiais. Iki 2020 m. pabaigos ūkių skaičius nežymiai padidėjo ir 2021 m. sausio 1 d. sudarė 86 318.

Daugiausia ūkių įregistruota Kauno, Vilniaus ir Utenos apskrityse, mažiausia – Telšių, Alytaus ir Šiaulių apskrityse. Nuo 2020 m. sausio 1 d. iki 2021 m. sausio 1 d. ūkių skaičius mažėjo visose apskrityse. Daugiausiai ūkių sumažėjo Vilniaus apskrityje, mažiausiai – Tauragės apskrityje.

2019 m. vidutinis ūkio dydis nuolat palaipsniui didėjo. Bet, 2020 m. kovo 31 d. išregistravus ūkius, kurių duomenys nebuvo atnaujinti daugelį metų, įvyko vidutinio ūkio dydžio šuolis ir 2020 m. liepos 1 d. vidutinis ūkio dydis pasiekė 15,44 ha, o 2021 m. sausio 1 d. – 15,67 ha, palyginus su 10,53 ha 2019 m. pradžioje.

Palyginti su 2020 m. sausio 1 d., vidutinis ūkio dydis ženkliai didėjo visose apskrityse. Labiausiai vidutinis ūkio dydis padidėjo Šiaulių ir Panevėžio apskrityse, mažiausiai – Tauragės ir Alytaus apskrityse.

Ūkininkų pasiskirstymas pagal lytį keičiasi tik keliais procentais: 2019 m. sausio 1 d. vyrai ūkininkai sudarė 60,78 proc., moterys – 39,22 proc., 2020 m. sausio 1 d. vyrų procentinis santykis padidėjo iki 62,94 proc., moterų sumažėjo iki 37,06 proc.

Vertinant ūkius pagal juose ūkininkaujančių asmenų amžių, 2020 m. sausio 1 d. 47 proc. bendro ūkių skaičiaus sudarė ūkiai, kuriuose ūkininkauja asmenys nuo 40 iki pensinio amžiaus, 15 proc. ­– vadinamieji jaunieji ūkininkai, 38 proc. – pensinio amžiaus ūkininkai. Per 2020 m. 5 proc. padidėjo ūkininkų nuo 40 m. iki pensinio amžiaus pensinio amžiaus ūkininkų sąskaita (-6 proc.). Jaunųjų ūkininkų skaičius padidėjo tik 1 proc.

Per 2020 m. gerokai sumažėjo ūkių, kuriuose ūkininkaujama su partneriais. Per metus ūkininkų, turinčių partnerių, skaičius sumažėjo 2 106. 2020 m. sausio 1 d. bendras ūkiuose nurodytų partnerių skaičius siekė 8 055, o 2021 m. sausio 1 d. – 5 875.

2020 m. sausio 1 d. duomenimis, ūkių paskirstymas pagal plėtojamos pagrindinės ekonominės veiklos rūšis buvo toks: 59 proc. ūkių plėtojamas mišrus žemės ūkis, 31 proc. – augalininkystė, 7 proc. – gyvulininkystė, 2 proc. – alternatyvi žemės ūkiui veikla, 1 proc. – miškininkystė, 0,27 proc. – žemės ūkiui būdingų paslaugų veikla, 0,11 proc. – žuvininkystė.

Per 2020 m. procentinis ūkių paskirstymas pagal plėtojamos pagrindinės ekonominės veiklos rūšis pasikeitė nedaug: 58 proc. ūkių plėtojamas mišrus žemės ūkis, 32 proc. – augalininkystė, 8 proc. – gyvulininkystė, po 1 proc. – alternatyvi žemės ūkiui veikla ir miškininkystė, 0,22 proc. – žemės ūkiui būdingų paslaugų veikla, 0,1 proc. – žuvininkystė.

2020 m. sausio 1 d. duomenimis, daugiausia dirbama buvo ūkininkams nuosavybės arba įregistruotos Nekilnojamojo turto registre (toliau – NTR) nuomos (panaudos) teise priklausanti ūkių žemė, t. y. 89 proc. (1 075 700,7 ha). Iš privačių asmenų nuomojamos pagal neįregistruotas NTR nuomos (panaudos) sutartis žemės dalis sudarė 7 proc. (82 510,94 ha), iš valstybės nuomojamos žemės dalis – 4 proc. (44 086,69 ha) visos ūkininkų naudojamos žemės. 2021 m. sausio 1 d. šie skaičiai atrodė taip: ūkininkams nuosavybės arba įregistruotos NTR nuomos (panaudos) teise priklausanti ūkių žemė – 88 proc. (1 045 665,93 ha), iš privačių asmenų nuomojamos pagal neįregistruotas NTR nuomos (panaudos) sutartis žemės dalis – 8 proc. (89 875,62 ha), iš valstybės nuomojamos žemės dalis – 4 proc. (48 814,35 ha) visos ūkininkų naudojamos žemės.

Ūkininkų naudojamos žemės struktūra pagal paskirtį, palyginti su 2020 m. sausio 1 d., beveik nepasikeitė. 2020 m. sausio 1 d. ir 2021 m. sausio 1 d. duomenimis, didžiausią ūkių dalį užima žemės ūkio paskirties žemė, 88 proc. 2020 m. ir 89 proc. 2021 m., miškai – 7 proc. 2020 m. ir 6 proc. 2021 m., vandens ir kitos žemės procentinis santykis nepakito.

Lietuvoje, 2020 m. sausio 1 d. duomenimis, vyravo ūkiai, kurių plotas nuo 1 iki 5 ha, tai sudarė 33 proc. visų ūkių skaičiaus. 26 proc. sudarė ūkiai, kurių plotas iki 1 ha, 16 proc. – ūkiai, kurių plotas 5–10 ha. Mažiausia buvo stambių ūkių: ūkiai, kurių plotas 150–200 ha, sudarė 0,36 proc., 200–300 ha – 0,33 proc., 300–500 ha – 0,22 proc., virš 500 ha – 0,07 proc.

Per 2020 m. žemėvaldos struktūra pasikeitė: kaip ir anksčiau vyrauja ūkiai, kurių plotas nuo 1 iki 5 ha, tai sudaro net 36 proc. visų ūkių skaičiaus, iki 20 proc. padidėjo ūkių, kurių plotas 5–10 ha, iki 15 proc. padidėjo ūkių, kurių plotas 10–20 ha, žymiai sumažėjo smulkiausių ūkių iki 1 ha procentinis santykis – 12 proc., palyginti su 26 proc. 2020 m. sausio 1 d. Nedidelis augimas pastebimas stambių ūkių segmente: ūkiai, kurių plotas 150–200 ha, sudaro 0,5 proc., 200–300 ha – 0,47 proc., 300–500 ha – 0,29 proc., virš 500 ha – 0,09 proc.

2021 m. sausio 1 d. duomenimis, ūkininkų valdomas bendras žemės plotas sudaro 1 352 695,15 ha.